RESOLUCIÓN do 11 de maio de 2009, da Dirección Xeral de Industria, Enerxía e Minas, sobre a validez dos sistemas para realizar as probas de estanquidade de tanques de produtos petrolíferos sinaladas no punto 38 da MI-IP03 e no punto 39 da MI-IP04.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 02/06/2009

O 22-10-1999 publicouse o Real decreto 1523/1999, do 1 de outubro, polo que se modifica o Regulamento de instalacións petrolíferas, aprobado polo Real decreto 2085/1994, do 20 de outubro, e as instrucións técnicas complementarias MI-IP03, aprobada polo Real decreto 1427/1997, do 15 de setembro, e MI-IP04, aprobada polo Real decreto 2201/1995, do 28 de decembro.
Nas devanditas IP sinalábase que os sistemas para realizar as probas de estanquidade tiñan que garantir a detección dunha fuga de 100 ml/h e tiñan que estar avaliados co procedemento indicado no informe UNE 53.968. Indicábase ademais que os laboratorios de ensaio que realizasen as avaliacións tiñan que estar acreditado de acordo co Real decreto 2200/1995.
Tendo en conta que no momento de entrada en vigor das IP non existía en España ningún laboratorio acreditado, a Comunidade Autónoma de Galicia, así como o resto das comunidades autónomas, empezaron a resolver a autorización dos sistemas existentes no mercado, sempre de xeito provisional mentres non existise un laboratorio acreditado para realizar as avaliacións. Isto tendo en conta que, aínda que non cumprían co establecido polo real decreto, este incumprimento non era atribuíble á deficiencia técnica dos sistemas senón á devandita falta de laboratorio acreditado.
Esta situación cambiou cando a ENAC acreditou o 24-5-2007 o laboratorio ICIM LAB, S.L. para a realización de ensaios de sistemas de verificación de estanquidade e detección de fugas en tanques soterrados de produtos petrolíferos líquidos.
Tendo en conta a nova situación e a capacidade limitada do novo laboratorio, o Ministerio de Industria, Turismo e Comercio e as comunidades autónomas estableceron dar ás empresas afectadas un prazo de tempo para que o novo laboratorio avaliase os seus sistemas, prazo que, aínda que inicialmente foi de 3 meses, na realidade se for estendendo no tempo, pero debe finalizar.
De acordo con todo o que antecede e no exercicio das competencias que teño atribuídas,
RESOLVO:
Establecer que os únicos sistemas válidos na Comunidade Autónoma de Galicia para realizar as probas de estanquidade sinaladas no punto 38 da MI-IP03 e no punto 39 da MI-IP04 sexan aqueles avaliados co procedemento indicado no informe UNE 53.968 por un laboratorio acreditado de acordo co Real decreto 2200/1995.
Establecer que os organismos de control autorizado só poderán certificar probas de estanquidade realizadas cun sistema avaliado co procedemento indicado no informe UNE 53.968 por un laboratorio acreditado de acordo co Real decreto 2200/1995.
Contra esta resolución, que non esgota a vía administrativa, cabe interpor recurso de alzada no prazo dun mes contado a partir do día seguinte ao de recepción ante o conselleiro de Economía e Industria, de acordo co disposto nos artigos 114 e 115 da Lei 30/1992, do 26 de novembro, modificada pola Lei 4/1999, do 13 de xaneiro.
Santiago de Compostela, 11 de maio de 2009.
Ángel Bernardo Tahoces
Director xeral de Industria, Enerxía e Minas